Avtomototransport vositalari va shahar elektr transport vositalari haydovchilarini tayyorlash va qayta tayyorlash hamda avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni

Vazirlar Mahkamasining “Milliy haydovchilik guvohnomasining hamda avtomototransport vositasi ro‘yxatdan o‘tkazilganligi to‘g‘risidagi guvohnomaning yangi namunalarini joriy etish chora-tadbirlari to‘g‘risida” 2017-yil 2-martdagi 116-son hamda “Avtomototransport vositalari haydovchilarini tayyorlash, qayta tayyorlash va ularning malakasini oshirish tizimini takomillashtirish chora-tadbirlari to‘g‘risida” 2018-yil 23-fevraldagi 139-son qarorlariga muvofiq Vazirlar Mahkamasi qaror qiladi:
 1. Quyidagilar:
 Avtomototransport vositalari va shahar elektr transporti vositalari haydovchilarini tayyorlash va qayta tayyorlash hamda avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni o‘tkazish bo‘yicha nodavlat ta’lim xizmatlari ko‘rsatish faoliyatini litsenziyalash tartibi to‘g‘risidagi nizom 1-ilovaga muvofiq; 
 Davlat ta’lim muassasalari hamda avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatish faoliyatini amalga oshiruvchi boshqa yuridik shaxslarning o‘quv guruhlarini ro‘yxatga olish, shuningdek, imtihonlarni o‘tkazish va milliy haydovchilik guvohnomasini berish tartibi to‘g‘risidagi nizom 2-ilovaga muvofiq; 
 Avtomototransport vositalarini boshqarish huquqini beruvchi milliy haydovchilik guvohnomasini olish uchun nazariy va amaliy imtihonlarni tadbirkorlik subyektlari — yuridik shaxslar tomonidan o‘tkazish tartibi to‘g‘risidagi nizom 21-ilovaga muvofiq; 
 Avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish tartibi to‘g‘risidagi nizom 3-ilovaga muvofiq; 
 2. O‘zbekiston Respublikasi Hukumatining 6-ilovaga muvofiq ayrim qarorlariga o‘zgartirishlar va qo‘shimcha kiritilsin.
 3. 2018-yil 1-avgustdan boshlab O‘zbekiston Respublikasi Hukumatining 7-ilovaga muvofiq ayrim qarorlari o‘z kuchini yo‘qotgan deb hisoblansin.
 4. O‘zbekiston Respublikasi Ichki ishlar vazirligi Adliya vazirligi va O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi bilan birgalikda bir oy muddatda qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida O‘zbekiston Respublikasi Vazirlar Mahkamasiga takliflar kiritsin.
 5. Vazirliklar va idoralar o‘zlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsinlar.
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov, O‘zbekiston Respublikasi Bosh vazirining o‘rinbosari A.A. Abduxakimov, O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi boshlig‘i U.N. Tashkenbayev va ichki ishlar vaziri P.R. Bobojonov zimmasiga yuklansin.
 1. Mazkur Nizom avtomototransport vositalari va shahar elektr transporti vositalari haydovchilarini tayyorlash va qayta tayyorlash hamda avtomototransport vositalarini boshqarish huquqini beruvchi haydovchilik guvohnomasini olish uchun imtihonlarni o‘tkazish bo‘yicha nodavlat ta’lim xizmatlari ko‘rsatish faoliyatini litsenziyalash tartibini belgilaydi.
 2. Avtomototransport vositalari va shahar elektr transporti vositalari haydovchilarini tayyorlash va qayta tayyorlash hamda avtomototransport vositalarini boshqarish huquqini beruvchi haydovchilik guvohnomasini olish uchun imtihonlarni o‘tkazish bo‘yicha nodavlat ta’lim xizmatlari ko‘rsatish faoliyatini tashkil etish uchun yuridik shaxslarga litsenziya berish, litsenziya amal qilishini to‘xtatib turish yoki to‘xtatish, shuningdek, uni bekor qilish va qayta rasmiylashtirish O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi tomonidan amalga oshiriladi.
 3. Avtomototransport vositalari va shahar elektr transporti vositalari haydovchilarini tayyorlash va qayta tayyorlash hamda avtomototransport vositalarini boshqarish huquqini beruvchi haydovchilik guvohnomasini olish uchun imtihonlarni o‘tkazish bo‘yicha nodavlat ta’lim xizmatlari ko‘rsatish faoliyatini amalga oshirish huquqini beruvchi litsenziya cheklanmagan muddatga beriladi.
 4. Avtomototransport vositalari va shahar elektr transporti vositalari haydovchilarini tayyorlash va qayta tayyorlash hamda avtomototransport vositalarini boshqarish huquqini beruvchi haydovchilik guvohnomasini olish uchun imtihonlarni o‘tkazish bo‘yicha nodavlat ta’lim xizmatlari ko‘rsatish faoliyati bilan shug‘ullanuvchi yuridik shaxslarga qo‘yiladigan umumiy litsenziya talablari va shartlariga quyidagilar kiradi:
 O‘zbekiston Respublikasining ta’lim sohasidagi qonun va qonunchilik hujjatlariga majburiy rioya qilish;
 ta’limning majburiy ravishda dunyoviy xarakterda bo‘lishi, ta’lim jarayonida urushni, zo‘ravonlikni targ‘ib qilishdan foydalanishga, fuqarolarning konstitutsiyaviy huquqlari va erkinligi kamsitilishiga, mamlakatdagi xavfsizlik va ijtimoiy-siyosiy barqarorlikka, jamiyatning huquqiy va ma’naviy asoslariga, fuqarolar osoyishtaligiga, millatlararo va dinlararo totuvlikka raxna solinishiga, O‘zbekiston Respublikasi to‘g‘risida ishonchsiz ma’lumotlar tarqatilishiga va xalqning tarixiy, madaniy va ma’naviy qadriyatlari buzib ko‘rsatilishiga yo‘l qo‘ymaslik;
 ilg‘or xalqaro tajribalarni inobatga olgan holda, o‘qitishning innovatsion shakllari, usullari va zamonaviy texnologiyalardan foydalanish asosida ta’lim sohasida faoliyat samaradorligi va natijadorligini oshirish;
 ta’lim jarayonini avtomototransport vositalari haydovchilarini tayyorlash va qayta tayyorlashga qo‘yiladigan davlat ta’lim talablariga, o‘quv rejalariga va fanlarning o‘quv dasturlariga muvofiq tashkil etish;
 litsenziya da’vogarida litsenziyalanayotgan faoliyatni bajarish uchun mo‘ljallangan, unga mulkiy yoki boshqa ashyoviy huquq bilan tegishli bo‘lgan, har biri kamida 40 m2 maydonga ega bo‘lgan va bitta hududda joylashgan ikki yoki undan ortiq auditoriyalarning mavjud bo‘lishi;
 har bir auditoriyada videoproyektor yoki diagonali 50 dyuymdan kam bo‘lmagan interaktiv monitor (televizor), kompyuter, audio va videokuzatuv tizimi, yo‘l harakati qoidalari bo‘yicha ko‘rgazmali qo‘llanmalar, shuningdek, o‘quv jarayoni va yakuniy test sinovlarining oshkoraligini ta’minlash uchun yozib olish tizimining mavjud bo‘lishi;
 o‘quv guruhlarini ro‘yxatga olishni, hisobini yuritishni, o‘quv guruhlaridagi haydovchilikka nomzodlarni identifikatsiya qilish orqali ularning ta’lim jarayonidagi ishtirokini (davomatini) uzluksiz nazorat qilishni, yakuniy imtihonlarning shaffof o‘tkazilishi va natijalarining xolisonaligini nazorat qilishni, haydovchilikka nomzodlar, ularga haydovchilarni tayyorlash (qayta tayyorlash) o‘quv dasturi bo‘yicha o‘qishni tugatganligi haqidagi beriladigan yagona namunadagi guvohnomalar to‘g‘risida elektron ma’lumotlar bazasini yuritishni ta’minlovchi moddiy-texnik bazaning mavjudligi hamda Davlat yo‘l harakati xavfsizligi xizmati (keyingi o‘rinlarda — DYHXX) avtomatlashtirilgan Yagona axborot tizimiga ushbu ma’lumotlarni real vaqt rejimida kiritib borish imkoniyatining yaratilganligi;
 o‘quv jarayoniga o‘zlashtirishni oshirishga yo‘naltirilgan o‘qitish monitoringini olib borish va rejalashtirishning avtomatlashtirilgan axborot tizimini joriy etish;
 ta’lim jarayonining belgilangan darajadagi natijadorligiga erishish uchun ta’lim jarayonining ishtirokchilarini zarur darsliklar, o‘quv-metodik adabiyotlar va boshqa axborot-kutubxona resurslari bilan ta’minlash;
 har bir o‘qituvchini o‘quv dasturlari, turli pedagogik texnologiyalardan foydalanish yo‘riqnomalarini o‘z ichiga olgan batafsil texnologik xaritalar bilan ta’minlash;
 har bir ta’lim oluvchi (tinglovchi)ni butun o‘quv jarayonini qamrab oladigan davlat ta’lim talablariga muvofiq uch o‘lchamli animatsiya effektlari va videokontentga ega elektron o‘quv-uslubiy qo‘llanmalar bilan ta’minlash;
 ta’lim oluvchi (tinglovchi)larning bilimlarini yakuniy test sinovlaridan o‘tkazish uchun ularni identifikatsiya qilish, ulardan nazariy imtihonni inson omilisiz, avtomatlashtirilgan holda qabul qilish, natijalarini baholash, elektron bayonnomalarni shakllantirish va uzatish tizimlariga ega bo‘lgan dasturiy ta’minot o‘rnatilgan kompyuterlar bilan jihozlangan alohida auditoriyaning mavjud bo‘lishi.
 6. Avtomototransport vositalari va shahar elektr transporti vositalari haydovchilari tayyorlash va qayta tayyorlash bo‘yicha nodavlat ta’lim xizmatlari faoliyati bilan shug‘ullanuvchi yuridik shaxslarga qo‘yiladigan maxsus litsenziya talablari va shartlariga quyidagilar kiradi:
 yo‘l harakati qoidalari, yo‘l harakati xavfsizligi asoslari va birinchi yordam ko‘rsatish bo‘yicha o‘quv auditoriyasini avtomototransport vositalari haydovchilarini tayyorlash va qayta tayyorlashga qo‘yiladigan davlat ta’lim talablarida belgilangan mezonlarga muvofiq jihozlash;
 avtomototransport vositalarining tuzilishi, ishlatilish asoslari, ularga texnik (servis) xizmat ko‘rsatish va mehnatni muhofaza qilish bo‘yicha o‘quv auditoriyasini avtomototransport vositalari haydovchilarini tayyorlash va qayta tayyorlashga qo‘yiladigan davlat ta’lim talablarida belgilangan mezonlarga muvofiq jihozlash;
 avtomototransport vositalari haydovchilarini tayyorlash va qayta tayyorlash bo‘yicha davlat ta’lim talablariga muvofiq o‘qituvchilar va instruktorlar tarkibining mavjud bo‘lishi;
 litsenziya da’vogarida litsenziyalanayotgan faoliyatni amalga oshirish uchun mo‘ljallangan, unga mulkiy yoki boshqa ashyoviy huquq bilan tegishli bo‘lgan, belgilangan tartibda qayta jihozlangan va ro‘yxatga olingan o‘quv avtomototransport vositalari yoki shahar elektr transporti vositalarining mavjudligi;
 o‘quv avtodromining hajmi, haydovchilikka nomzodlarning soni hamda ushbu o‘quv avtodromidan foydalanuvchi boshqa shaxslar sonidan kelib chiqib unumdorligi (sig‘imi) amaliy mashg‘ulotlarni o‘tkazish uchun yetarli bo‘lgan hamda Ichki ishlar vazirligi tomonidan belgilangan tartibda jihozlangan o‘ziga mulkiy yoki boshqa ashyoviy huquq bilan (ijara, foydalanish yoki boshqa huquq asosida) tegishli bo‘lgan o‘quv avtodromining mavjudligi;
 bitiruvchilarga o‘quv kurslarini tugatgani to‘g‘risida belgilangan tartibda guvohnomalar berish;
 Litsenziya olishga da’vogar yuridik shaxs ushbu Nizomning 4 va 6-bandlarida belgilangan litsenziya talablari va shartlariga rioya qilishi lozim.
 61. Avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni o‘tkazish faoliyati bilan shug‘ullanuvchi tadbirkorlik subyektlari — yuridik shaxslarga qo‘yiladigan maxsus litsenziya talablari va shartlariga quyidagilar kiradi: 
 haydovchilikka nomzodlarni imtihondan o‘tkazish bo‘yicha davlat xizmatini ko‘rsatish uchun elektron buyurtma (murojaat)larni qabul qilish tizimining mavjudligi; 
 haydovchilikka nomzodlarning elektron ro‘yxatini shakllantirish, imtihonlarni o‘tkazish muddatlarini belgilash va haydovchilikka nomzodlarni hamda DYHXX mas’ul xodimini oldindan xabardor qilish tizimining shakllantirilganligi; 
 haydovchilikka nomzodlarni nazariy imtihondan o‘tkazish uchun o‘quv dasturini qamrab olgan elektron (animatsion) test savollari to‘plamining shakllantirilganligi; 
 nazariy imtihonlarni o‘tkazish uchun kamida 72 m2 bo‘lgan, alohida kabinalarga ajratilgan (operator va nomzodlar maxsus oyna bilan ajratilgan) shuningdek, texnik vositalar (kameralar) bilan maxsus jihozlangan zal (xonalar), avtomototransport vositalarining toifa(lar) yo‘nalishi bo‘yicha amaliy imtihonlarni o‘tkazish uchun kamida 10000 m2 yer maydoniga ega bo‘lgan, avtomatlashtirilgan avtodrom va maxsus jihozlangan avtomototransport vositalarining mavjudligi, ularning mazkur Nizomga 2-ilovada keltirilgan talablarga muvofiqligi; 
 haydovchilikka nomzodlarni identifikatsiya qilish, ulardan nazariy va amaliy imtihonlarni inson omilisiz, avtomatlashtirilgan holda qabul qilish, natijalarini baholash, elektron bayonnomalarni shakllantirish va uzatish tizimlarining mavjudligi; 
 imtihonlarni o‘tkazish tizimlari unumdorligining xizmat ko‘rsatish hududi (Qoraqalpog‘iston Respublikasi, viloyatlar, Toshkent shahri)da imtihon topshiruvchilar soniga muvofiqligi; 
 imtihonlar jarayonini vakolatli davlat organlari tomonidan onlayn rejimida nazorat qilish hamda jamoatchilik e’tiboriga videotranslatsiya qilish imkoniyatining mavjudligi; 
 nazariy va amaliy imtihonlarni muvaffaqiyatli topshirgan shaxslarga haydovchilik guvohnomasini olish uchun asos bo‘ladigan maxsus himoyalangan sertifikatlarni shakllantirish, sertifikatlar rekvizitlarini davlat xizmatlari markazi hamda ichki ishlar organlariga avtomatlashtirilgan holda taqdim etish imkoniyatining mavjudligi; 
 o‘tkazilgan imtihon natijalari bo‘yicha elektron ma’lumotlar bazasini shakllantirish, ularning tahlillariga ko‘ra Vazirlar Mahkamasi huzuridagi Ta’lim sifatini nazorat qilish davlat inspeksiyasi tomonidan tuziladigan o‘quv muassasalari reytingini yuritish va e’lon qilish mexanizmining yaratilganligi; 
 mazkur bandda nazarda tutilgan tizimlarning DYHXX avtomatlashtirilgan Yagona axborot tizimiga integratsiya qilinganligi va nazorat qilinishi uchun imkoniyat yaratilganligi;
 tadbirkorlik subyektlari — yuridik shaxslar tomonidan imtihonlarni o‘tkazish bo‘yicha davlat xizmatlarini ko‘rsatishga doir tartib-taomillar (murojaatlarni qabul qilish, qayd etish, ko‘rib chiqish, imtihonlarni tashkil etish, o‘tkazish, baholash mezonlari, axborot almashinuvi, ish yuritish va boshqa ma’muriy tartib-taomillar) DYHXX bilan 15 ish kuni mobaynida kelishilgan holda tasdiqlanganligi (DYHXX kelishish jarayonida avvalgi rad etish sabablaridan boshqa sabablarni vaj qilishi taqiqlanadi).
 7. Litsenziya olish uchun litsenziya da’vogari quyidagi hujjatlarni Davlat xizmatlari markazlariga taqdim etadi yoki elektron shaklda Yagona interaktiv davlat xizmatlari portaliga yuboradi:
 yuridik shaxsning nomi va tashkiliy-huquqiy shakli, joylashgan joyi (pochta manzili), nodavlat ta’lim faoliyatini amalga oshirish joyi manzillari, bank muassasasining nomi va bankdagi hisob raqami, faoliyatning litsenziyalanayotgan turi, ta’lim faoliyati yo‘nalishlari ro‘yxati ko‘rsatilgan litsenziya berish to‘g‘risidagi ariza. Litsenziya berish to‘g‘risidagi arizada litsenziya da’vogarining litsenziya talablari va shartlariga roziligi va elektron manzili ko‘rsatiladi;
 yong‘in va sanitariya-epidemiologiya xizmati organlarining mavjud binolar va xonalarning yong‘in xavfsizligi talablariga va sanitariya-gigiyena normalariga muvofiqligi to‘g‘risidagi xulosalari;
 o‘zlashtirishni ko‘tarishga yo‘naltirilgan, o‘qitishni monitoring qilish va rejalashtirish imkonini beruvchi avtomatlashtirilgan axborot tizimini mulkiy yoki boshqa ashyoviy huquq bilan yuridik shaxsga tegishliligi haqidagi hujjat;
 butun o‘quv jarayonini qamrab oladigan davlat ta’lim talablariga muvofiq uch o‘lchamli animatsiya effektlari va videokontentga ega avtomototransport vositalari va shahar elektr transporti vositalari haydovchilarini tayyorlash va qayta tayyorlash uchun ishlab chiqilgan elektron o‘quv-uslubiy qo‘llanmalar bilan akkreditatsiya muddatiga mulkiy yoki boshqa ashyoviy huquq bilan ta’minlanganligi haqidagi hujjat;
 o‘qituvchi va amaliy boshqaruv instruktorlari haqida ma’lumot;
 o‘quv rejasi va dasturlarining elektron shaklda;
 haydovchilikka nomzodlarni nazariy imtihondan o‘tkazish uchun o‘quv dasturini qamrab olgan elektron (animatsion) test savollari to‘plamining mulkiy yoki boshqa ashyoviy huquq bilan yuridik shaxsga tegishliligi haqidagi hujjat (avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni o‘tkazish faoliyati bilan shug‘ullanuvchi tadbirkorlik subyektlari — yuridik shaxslar uchun); 
 nazariy imtihonlarni o‘tkazish uchun texnik va texnologik vositalar bilan maxsus jihozlangan zal (xonalar), avtomototransport vositalarining barcha toifalari bo‘yicha amaliy imtihonlarni o‘tkazish uchun avtomatlashtirilgan avtodrom va maxsus jihozlangan avtomototransport vositalarining mulkiy yoki boshqa ashyoviy huquq bilan yuridik shaxsga tegishliligi haqidagi hujjat (avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni o‘tkazish faoliyati bilan shug‘ullanuvchi tadbirkorlik subyektlari — yuridik shaxslar uchun); 
 avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni o‘tkazishda foydalaniladigan avtomatlashtirilgan tizimlarning qonunchilik hujjatlari talablariga muvofiqligi to‘g‘risida vakolatli organning ekspertiza xulosasi nusxasi (avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni o‘tkazish faoliyati bilan shug‘ullanuvchi tadbirkorlik subyektlari — yuridik shaxslar uchun); 
 litsenziya da’vogari tomonidan arizani ko‘rib chiqqanlik uchun yig‘im to‘langanligini tasdiqlovchi hujjat.
 Litsenziya berish to‘g‘risidagi arizada litsenziya da’vogarining elektron manzili ko‘rsatilgani uning arizasi bo‘yicha qabul qilingan qaror haqidagi elektron shaklda xabarnoma olishga bo‘lgan roziligi hisoblanadi.
 8. Ishonchsiz yoki noto‘g‘ri ma’lumotlar taqdim etilganligi uchun litsenziya da’vogari qonun hujjatlariga muvofiq javob beradi.
 9. Litsenziya da’vogarining arizasini ko‘rib chiqish uchun bazaviy hisoblash miqdorining ikki baravari miqdorida yig‘im undiriladi.
 Litsenziya olish uchun Yagona interaktiv davlat xizmatlari portali orqali murojaat etilganda, ushbu bandning birinchi xatboshida ko‘rsatilgan yig‘im summasining 90 foizi undiriladi. 
 Yig‘imlar summasi quyidagi tartibda taqsimlanadi: 
 a) Davlat xizmatlari markazlariga o‘zi kelib murojaat etganda: 
 20 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi; 
 qolgan mablag‘lar to‘liq miqdorda litsenziyalovchi organ hisob raqamiga o‘tkaziladi; 
 b) YIDXP orqali murojaat etilganda: 
 10 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi; 
 11,25 foizi — O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi Elektron hukumat va raqamli iqtisodiyot loyihalarini boshqarish markazi” DUKning hisob raqamiga;
 qolgan mablag‘lar to‘liq miqdorda litsenziyalovchi organ hisob raqamiga o‘tkaziladi. 
 Litsenziya da’vogari berilgan arizadan voz kechgan taqdirda, to‘langan yig‘im summasi qaytarilmaydi.
 10. Avtomototransport vositalari va shahar elektr transport vositalari haydovchilarini tayyorlash va qayta tayyorlash bo‘yicha nodavlat ta’lim xizmatlari ko‘rsatish faoliyatini litsenziyalash ushbu Nizomga 1-ilovadagi sxemaga muvofiq amalga oshiriladi.
 Ariza Davlat xizmatlari markazlari orqali topshirilganda, mas’ul xodim litsenziya berish uchun ariza va boshqa zarur hujjatlarni ro‘yxat asosida qabul qiladi. Davlat xizmatlari markazlarining mas’ul xodimi litsenziya da’vogarining arizasini zarur hujjatlar bilan birga O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasiga ariza qabul qilingan kuni yuboradi.
 Ariza Yagona interaktiv davlat xizmatlari portali orqali yuborilganda, litsenziya da’vogarining arizasi qabul qilinganligi haqidagi elektron xabar O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasining mas’ul xodimi tomonidan litsenziya da’vogarining elektron manziliga yuboriladi.
 O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi ariza qabul qilgandan so‘ng 9 ish kuni ichida hujjatlarning litsenziya talablari va shartlariga muvofiqligini o‘rganadi. 
 O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi (uning hududiy bo‘limlari) Ichki ishlar vazirligi Davlat yo‘l harakati xavfsizligi xizmati, Oliy va o‘rta maxsus ta’lim vazirligi, Transport vazirligi hamda Axborot texnologiyalari va kommunikatsiyalarini rivojlantirish vazirligining hududiy bo‘linmalaridan malakali mutaxassislarni jalb etgan holda litsenziya talabgorining davlat ta’lim talablarida nazarda tutilgan moddiy-texnik va o‘quv-metodik bazaga ega ekanligi to‘g‘risidagi ekspertiza xulosalarini tayyorlash jarayonini tashkil etadi.
 Ijobiy qaror qabul qilinganda elektron litsenziya rasmiylashtiriladi, elektron raqamli imzo bilan tasdiqlab, davlat boji to‘langandan keyin Davlat xizmatlari markazlari yoki Yagona interaktiv davlat xizmatlari portali orqali litsenziya da’vogariga yuboriladi.
 Litsenziya berishni rad etish to‘g‘risida qaror qabul qilingan taqdirda, 1 ish kuni mobaynida litsenziya da’vogariga rad etish sabablari va litsenziya da’vogari ularni bartaraf etgan holda qayta ko‘rib chiqish uchun ariza berishi mumkin bo‘lgan muddat ko‘rsatilgan bildirishnomani Davlat xizmatlari markazlari yoki Yagona interaktiv davlat xizmatlari portali orqali yuboradi.
 Litsenziya berish yoki litsenziya berishni rad etish to‘g‘risidagi qaror litsenziya da’vogarining arizasi olingan kundan boshlab 9 ish kunidan ortiq bo‘lmagan muddatda qabul qilinadi.
 11. Litsenziyalar qonunchilikda belgilangan tartibda rasmiylashtiriladi.
 Berilgan, to‘xtatib turilgan, yangilangan, qayta rasmiylashtirilgan va bekor qilingan litsenziyalar “Litsenziya” axborot tizimlari kompleksi reyestriga kiritiladi.
 12. Litsenziya berish “Litsenziyalash, ruxsat berish va xabardor qilish tartib-taomillari to‘g‘risida”gi O‘zbekiston Respublikasi Qonunida nazarda tutilgan sabablar bo‘yicha rad etilishi mumkin.
 Litsenziya da’vogari litsenziya berishning rad etilishi to‘g‘risidagi qaror, shuningdek, O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi xodimlarining xatti-harakati (harakatsizligi) yuzasidan qonun hujjatlarida belgilangan tartibda shikoyat qilish huquqiga ega.
 13. Litsenziya berishning rad etilishiga asos bo‘lgan sabablar litsenziya da’vogari tomonidan bartaraf etilgan taqdirda, hujjatlarni takroran ko‘rib chiqish litsenziya da’vogarining arizasi olingan kundan boshlab 10 ish kunidan ortiq bo‘lmagan muddatda ko‘rib chiqiladi.
 Litsenziya da’vogarining arizasini qayta ko‘rib chiqishda litsenziya berishni rad etish to‘g‘risida avvalgi bildirishnomada ko‘rsatilmagan yangi asoslar bo‘yicha litsenziya berishni rad etishga yo‘l qo‘yilmaydi.
 Litsenziya da’vogarlarining arizalarini takroran ko‘rib chiqish uchun yig‘im undirilmaydi.
 Litsenziya berish rad etilgani to‘g‘risidagi bildirishnomada ko‘rsatilgan muddat o‘tgandan keyin berilgan ariza yangidan berilgan ariza hisoblanadi.
 14. Litsenziat qayta tashkil etilgan, uning nomi yoki joylashgan joyi (pochta manzili), tashkiliy-huquqiy shakli o‘zgargan taqdirda, litsenziat yoki uning huquqiy vorisi qayta ro‘yxatdan o‘tganidan keyin bir oy muddatda litsenziyalovchi organga, ko‘rsatib o‘tilgan ma’lumotlarni tasdiqlovchi tegishli hujjatlarni ilova qilgan holda, litsenziyani qayta rasmiylashtirish to‘g‘risida Davlat xizmatlari markazlariga yoki Yagona interaktiv davlat xizmatlari portali orqali elektron shaklda litsenziyani qayta rasmiylashtirish to‘g‘risida ariza berishi shart.
 15. Litsenziat ta’lim faoliyatini olib borish manzili o‘zgarsa, qo‘shimcha manzilda faoliyat olib borsa, qo‘shimcha ta’lim yo‘nalishlari bo‘yicha faoliyat olib bormoqchi bo‘lsa, qayta ro‘yxatdan o‘tganidan keyin bir oy muddatda litsenziyalovchi organga, ko‘rsatib o‘tilgan ma’lumotlarni tasdiqlovchi tegishli hujjatlarni ilova qilgan holda, litsenziyani qayta rasmiylashtirish to‘g‘risida Davlat xizmatlari markazlariga yoki Yagona interaktiv davlat xizmatlari portali orqali ariza berishi shart.
 16. Litsenziat litsenziya qayta rasmiylashtirilgunga qadar unda ko‘rsatilgan faoliyatni avval berilgan litsenziya asosida amalga oshiradi.
 17. Litsenziya O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi tomonidan tegishli hujjatlar ilova qilingan holda litsenziyani qayta rasmiylashtirish to‘g‘risidagi ariza olingan kundan boshlab 10 ish kunidan ortiq bo‘lmagan muddatda qayta rasmiylashtiriladi.
 18. Litsenziyani qayta rasmiylashtirishda litsenziya berish to‘g‘risidagi arizani ko‘rib chiqish uchun to‘lanadigan yig‘imning 50 foizi miqdorida yig‘im undiriladi. 
 Litsenziyani qayta rasmiylashtirish uchun Yagona interaktiv davlat xizmatlari portali orqali murojaat etilganda, ushbu bandning birinchi xatboshida ko‘rsatilgan yig‘im summasining 90 foizi undiriladi. 
 Yig‘im summasi ushbu Nizomning 9-bandida ko‘rsatilgan tartibda taqsimlanadi.
 19. Litsenziat litsenziya berish to‘g‘risida qaror qabul qilingani haqida bildirishnoma yuborilgan (topshirilgan) vaqtdan boshlab ikki oy mobaynida, litsenziyalovchi organga litsenziya berilgani uchun davlat boji to‘langanligini tasdiqlovchi hujjatni taqdim etmasa O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi litsenziyani bekor qilish to‘g‘risida qaror qabul qilishga haqli.
 20. Litsenziya da’vogarining nodavlat ta’lim xizmatlari ko‘rsatish maqsadida litsenziya olish uchun ariza topshirgani litsenziya shartlari va talablariga rioya etishiga bo‘lgan roziligi hisoblanadi. 
 21. O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi, ta’limni boshqarish tizimi organlari va boshqa vakolatli organlar litsenziya shartlari va talablariga litsenziat tomonidan rioya etilishini qonun hujjatlarida belgilangan tartibda nazorat qiladi.
 DYHXX avtomototransport vositalari va shahar elektr transport vositalari haydovchilarini tayyorlash va qayta tayyorlash tizimida davriy ravishda o‘quv hamda nazariy va amaliy imtihonlar jarayonining monitoringini olib boradi.
 22. Litsenziyalovchi organ litsenziya talablari va shartlariga rioya etilishini nazorat qilishda o‘z vakolatlari doirasida quyidagi huquqlarga ega:
 litsenziya talablari va shartlariga litsenziat tomonidan rioya etilishini rejali tekshirish;
 litsenziya talablari va shartlari litsenziat tomonidan buzilganligidan dalolat beruvchi hollar mavjud bo‘lgan taqdirda, litsenziat tomonidan litsenziya talablari va shartlariga rioya etilishini qonun hujjatlarida belgilangan tartibda tekshirish;
 litsenziya talablari va shartlariga rioya etilishini tekshirish chog‘ida paydo bo‘ladigan masalalar bo‘yicha zarur axborotni litsenziatdan so‘rash va olish;
 tekshirishlar natijalari asosida litsenziya talablari va shartlarining litsenziat tomonidan buzilishlarini aniq ko‘rsatgan holda dalolatnomalar (ma’lumotnomalar) rasmiylashtirish;
 litsenziatga litsenziya talablari va shartlarining buzilishlarini bartaraf etish majburiyatini yuklovchi qarorlar chiqarish, ularni bartaraf etish muddatlarini belgilash;
 idoraviy mansubligi va tashkiliy-huquqiy shaklidan qat’i nazar, litsenziatlarni attestatsiya va davlat akkreditatsiyasidan o‘tkazish; 
 qonun buzilishining qo‘pol holatlari aniqlanganda litsenziyaning amal qilishini to‘xtatib turish va to‘xtatish yoxud litsenziyani bekor qilish to‘g‘risida qonun hujjatlarida belgilangan tartibda qaror chiqarish.
 23. Avtomototransport vositalari va shahar elektr transporti vositalari haydovchilarini tayyorlash va qayta tayyorlash hamda avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni o‘tkazish bo‘yicha xizmat ko‘rsatish faoliyatini litsenziyalash uchun qo‘shimcha litsenziya talablari va shartlariga litsenziat tomonidan rioya etilishini rejali tekshirish ta’limni boshqarish tizimi organlari va boshqa vakolatli organlarning tajribali vakillari ishtirokida amalga oshiriladi.
 24. Litsenziya talablari va shartlariga rioya etilishini tekshirishda litsenziyalovchi organ xodimlari tomonidan ikki nusxada dalolatnoma tuziladi, ularning bittasi litsenziatga beriladi, ikkinchi nusxasi O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasida qoladi.
 25. Litsenziyaning amal qilishini to‘xtatib turish, to‘xtatish, litsenziyani bekor qilish “Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonunida nazarda tutilgan hollarda va tartibda O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi qaroriga muvofiq amalga oshiriladi.
 26. Litsenziat litsenziyaning amal qilishini to‘xtatib turish yoki to‘xtatish, shuningdek litsenziyani bekor qilish to‘g‘risidagi qaror yuzasidan sudga shikoyat qilish huquqiga ega.
 27. Litsenziyalovchi organ ta’lim turlari bo‘yicha “Litsenziya” axborot tizimlari kompleksida litsenziyalar reyestrini yuritadi.
 Litsenziyalar reyestrida quyidagilar ko‘rsatilishi zarur:
 litsenziatlar to‘g‘risidagi asosiy ma’lumotlar, shu jumladan, yuridik shaxsning nomi, tashkiliy-huquqiy shakli, tashkilot rahbarining familiyasi, ismi, otasining ismi, pochta manzili, telefon, faks;
 nodavlat ta’lim faoliyatining turi, litsenziyalanayotgan ta’lim yo‘nalishi, faoliyat amalga oshiriladigan manzil, xizmat telefoni, faks;
 litsenziyaning berilgan sana va tartib raqami;
 litsenziyani qayta rasmiylashtirish, amal qilish muddatini uzaytirish, to‘xtatib turish va qayta tiklash asoslari va sanalari;
 litsenziyaning amal qilishini to‘xtatish asosi va sanasi;
 litsenziyani bekor qilishning asosi va sanasi.
 28. Litsenziyalar reyestridagi ma’lumotlar “Litsenziya” axborot tizimlari kompleksidagi veb-saytda joylashtiriladi va tanishish uchun ochiq hisoblanadi.
 29. Avtomototransport vositalari va shahar elektr transporti vositalari haydovchilarini tayyorlash va qayta tayyorlash hamda avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni o‘tkazish bo‘yicha nodavlat ta’lim xizmatini ko‘rsatish faoliyatini amalga oshirish huquqini beruvchi litsenziyani olish uchun bazaviy hisoblash miqdorining o‘n baravari miqdorida davlat boji undiriladi. 
 Litsenziya olish uchun Yagona interaktiv davlat xizmatlari portali orqali murojaat etilganda, ushbu bandning birinchi xatboshisida ko‘rsatilgan davlat bojining 90 foizi undiriladi.
 30. Davlat boji summasi quyidagi tartibda taqsimlanadi: 
 a) Davlat xizmatlari markazlariga o‘zi kelib murojaat etganda: 
 20 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi; 
 20 foizi axborot-kommunikatsiya xizmatlaridan foydalangan holda xizmatlar ko‘rsatish hamda moddiy-texnika bazasini mustahkamlash uchun litsenziyalovchi organning maxsus hisob raqamiga o‘tkaziladi; 
 davlat boji summasining qolgan qismi O‘zbekiston Respublikasi Davlat budjetiga o‘tkaziladi; 
 b) Yagona interaktiv davlat xizmatlari portali orqali murojaat etilganda: 
 10 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi; 
 11,25 foizi — O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi Elektron hukumat va raqamli iqtisodiyot loyihalarini boshqarish markazi” DUKning hisob raqamiga; 
 28,125 foizi axborot-kommunikatsiya xizmatlaridan foydalangan holda xizmatlar ko‘rsatish hamda moddiy-texnika bazasini mustahkamlash uchun litsenziyalovchi organning maxsus hisob raqamiga o‘tkaziladi; 
 davlat boji summasining qolgan qismi O‘zbekiston Respublikasi Davlat budjetiga o‘tkaziladi.
 31. Mazkur Nizom qoidalari buzilishida aybdor bo‘lgan shaxslar qonun hujjatlariga muvofiq javob beradi.
 1. Avtomatlashtirilgan avtodrom quyidagi asosiy elementlardan iborat bo‘lishi kerak: 
 haydovchilikka nomzodning avtotransport vositasini amaliy boshqarish bo‘yicha ko‘nikmalarini avtomatlashtirilgan holda sinovdan o‘tkazishga mo‘ljallangan, yo‘l harakatini tashkil etishning texnik vositalari bilan jihozlangan, umumiy foydalanishdagi yo‘llardan ajratilgan yopiq hududdagi maxsus maydoncha; 
 dispetcherlik (nazorat) punkti; 
 maxsus jihozlangan avtomototransport vositalari hamda yo‘l harakatini tashkil etishning texnik vositalarini o‘zaro bog‘lovchi markaziy dasturiy majmua; 
 haydovchilikka nomzodlar tomonidan amalga oshirilgan har bir sinov mashqlari natijalarini inson omilisiz baholash uchun avtomatlashtirilgan nazorat tizimi. 
 2. Avtomatlashtirilgan avtodrom maxsus maydonchasining loyiha parametrlari va elementlari vakolatli davlat organlari tomonidan belgilanadigan talablarga muvofiq bo‘lishi kerak. 
 Bunda avtomatlashtirilgan avtodrom maxsus maydonchasida: 
 a) “A” toifasi uchun “Harakatni boshlash (start)”, “Ilon izi”, “Tor yo‘lak”, “Tezlashish-sekinlashish”, “Gabaritli yarim aylana”, “Gabaritli koridor”, “Past tezlikda harakatlanish”, “Gabaritli sakkiz”, “Harakatni yakunlash (Finish);
 b) “B”, “C”, “D” toifalari uchun “Harakatni boshlash (Start)”, “Piyodalar o‘tish joyi”, “To‘xtash va tik balandlikka ko‘tarilish (estakada)”, “90 gradus burchak ostida burilishlar”, “Tor joyda qayrilib olish uchun boksga kirish”, “Harakat tartibga solingan chorraha”, “Ilon izi”, “Orqaga harakatlanib parallel to‘xtash (parkovka)”, “Temir yo‘l kesishmasi” (tartibga solinmagan), “Tezlashish bo‘lagi”, “Avariya holatda to‘xtash”, “Harakatni yakunlash (Finish)”; 
 v) “BE”, “CE”, “DE” toifalari uchun “Harakatni boshlash (Start)”, “Orqa bortni platformaga qo‘yish”, “Platformadan yo‘lga chiqish”, “Gabaritli koridorda orqa tomonga to‘g‘ri chiziqda harakatlanish”, “Harakatni yakunlash (Finish)” elementlarining mavjudligi majburiydir.
 3. Avtomatlashtirilgan avtodrom tizimi orqali nazorat qilinadigan sinov mashqlarining joylari va elementlarini belgilash uchun maxsus yo‘l chiziqlaridan foydalanilishi mumkin. 
 4. Avtomatlashtirilgan avtodrom undagi yo‘l-ko‘cha tarmog‘i elementlarining avtomatlashtirilgan avtodrom tizimi elementi sifatida faoliyat ko‘rsatishini ta’minlash uchun qo‘shimcha ravishda sezgir datchiklar (uzatgichlar), elektr ta’minoti va aloqa liniyalariga ega bo‘lishi kerak. 
 5. Datchiklar (uzatgichlar) statsionar o‘rnatilgan bo‘lishi, mexanik yoki ob-havo omillari ta’sirida o‘z joyini yoki texnik xususiyatini o‘zgartirmasligi va transport vositalari harakatiga xalaqit bermasligi kerak. 
 6. Dispetcherlik (nazorat) punktining joylashuvi avtomatlashtirilgan avtodromdagi vaziyatni bevosita kuzatish imkonini berishi lozim. 
 7. Dispetcherlik (nazorat) punkti haydovchilikka nomzodlarning harakatlarini ko‘rsatib turadigan kompyuter va monitorlar, avtomatlashtirilgan avtodrom tizimining elementi sifatida ishlaydigan axborotni doimiy qabul qilish, uzatish va qayta ishlash uskunalari, ovozli aloqa vositalari bilan jihozlangan bo‘lishi lozim. 
 8. Dispetcherlik (nazorat) punktining elektr ta’minoti uskunalari himoyalangan va barqaror ishlashini ta’minlovchi tizim bilan jihozlanadi. 
 9. Avtomatlashtirilgan avtodrom tizimi quyidagi talablarga javob berishi kerak: 
 haydovchilikka nomzodning amaliy boshqarish ko‘nikmalarini inson omilisiz baholash; 
 o‘tkazilgan amaliy imtihon natijalarini avtomatik tarzda shakllantirish; 
 o‘rnatilgan dasturiy ta’minot va ma’lumotlarga ruxsatsiz kirishdan himoyalanish; 
 imtihon jarayonida olingan ma’lumotlarga hamda imtihon natijalariga o‘zgartirish kiritish imkoniyatini cheklash; 
 o‘tkazilgan amaliy imtihon natijalarini avtomatlashtirilgan imtihon tizimiga avtomatik tarzda uzatish uchun integratsiyalash; 
 avtomatlashtirilgan avtodrom va uning tarkibiy tizimlarining sozligini avtomatik tarzda uzluksiz nazorat qilish, nosozliklar yuzaga kelganda bu haqidagi ma’lumot (axborot, ishora)ni avtodrom dispetcherlik punktidagi monitorga chiqarish, amaliy imtihonlarni nosozlik bartaraf etilgunga qadar to‘xtatish, yakunlanmagan sinov mashqlari natijalarini bekor qilish. 
 10. Avtomatlashtirilgan avtodromda o‘tkaziladigan amaliy imtihonlar jarayonida avtomototransport vositalarining harakatlanish sxemasi (sinov mashqlarining bajarilish ketma-ketligi) haqidagi ma’lumotlar tadbirkorlik subyektining veb-saytida va bevosita obyekt hududidagi axborot stendlarida joylashtiriladi. 
 11. Avtomatlashtirilgan avtodromda amaliy imtihonlarni o‘tkazish uchun yetarli miqdorda “A”, “B”, “C”, “D”, “BE”, “CE” va “DE” toifadagi maxsus transport vositalari mavjud bo‘lishi kerak. 
 Amaliy imtihonlar transmissiyasi (uzatmalar qutisi) mexanik uzatmali bo‘lgan transport vositalarida o‘tkaziladi.
 12. Amaliy imtihonlar: 
 “A” toifa uchun — ikki g‘ildirakli mototsikllarda; 
 “B” toifa uchun ruxsat etilgan to‘la vazni 3 500 kg dan oshmaydigan hamda haydovchining o‘rindig‘idan tashqari o‘rindiqlar soni sakkiztadan ortiq bo‘lmagan, uzunligi 3,8 m dan, kengligi 1,6 m dan, g‘ildiraklar bazasi 2,2 m dan, burilish radiusi 4,2 m dan kam bo‘lmagan avtomobillarda; 
 “C” toifa uchun — ruxsat etilgan to‘la vazni 3 500 kg dan ortiq bo‘lgan, uzunligi 6,0 m dan, kengligi 2,0 m dan, g‘ildiraklar bazasi 3,3 m dan va minimal burilish radiusi 5,8 m dan kam bo‘lmagan yuk avtomobillarida; 
 “D” toifa uchun — o‘rindiqlar soni yoki yo‘lovchilar sig‘imi 28 tadan, uzunligi 6,9 m dan, kengligi 2,0 m dan, g‘ildiraklar bazasi 3,5 m dan, minimal burilish radiusi 7,8 m kam bo‘lmagan avtobuslarda; 
 “BE” toifa uchun — tirkamasining ruxsat etilgan to‘la vazni 750 kg dan ortiq bo‘lgan “B” toifadagi avtotransport vositalarida;
 “CE” toifa uchun — tirkamasining ruxsat etilgan to‘la vazni 750 kg dan ortiq bo‘lgan “C” toifadagi avtotransport vositalarida;
 “DE” — tirkamasining ruxsat etilgan to‘la vazni 750 kg dan ortiq bo‘lgan “D” toifadagi avtotransport vositalari yoki bo‘g‘imli avtobuslarda o‘tkaziladi. 
 13. Nogironligi bo‘lgan shaxslardan amaliy imtihonlarni qabul qilish tibbiy jihatdan tegishli toifadagi transport vositalarini cheklovlar bilan boshqarishga ruxsat berilganlar uchun maxsus jihozlanishi mazkur tibbiy talablarga javob beradigan tegishli toifadagi transport vositalarida amalga oshiriladi. 
 14. Amaliy imtihonlarni o‘tkazishda foydalaniladigan maxsus transport vositalari: 
 a) Yo‘l harakati qoidalari talablari asosida taniqli belgilar hamda qo‘shimcha uskunalar bilan jihozlanadi; 
 b) avtomatlashtirilgan avtodrom tizimining tarkibiy elementi sifatida qo‘llanilishini ta’minlaydigan quyidagi uskunalar bilan jihozlanadi: 
 axborotlarni qabul qilish-uzatish tizimlari; 
 yorug‘lik va/yoki ovozli avariya to‘xtash ishorasi datchiklari; 
 haydovchilikka nomzod tomonidan bajariladigan sinov mashqlarini qayd etish vositalari; 
 har bir mashqning hamda imtihonning yakuniy natijasi bo‘yicha axborot beruvchi displey. 
 15. Amaliy imtihon o‘tkazishda foydalaniladigan maxsus transport vositalarining konstruksiyalariga qo‘shimcha uskunalarni o‘rnatish bilan bog‘liq o‘zgartirishlarning kiritilishi qonunchilik hujjatlarida belgilangan talablar asosida amalga oshiriladi. 
 16. Amaliy imtihon o‘tkazishda foydalaniladigan maxsus transport vositasining saloni imtihon olish jarayonida 360 gradus ko‘rinishda uzluksiz ishlaydigan, ma’lumotlarni dispetcherlik (nazorat) punktiga uzatib turadigan va saqlash imkonini beradigan videokuzatuv tizimi moslamasi bilan jihozlanadi. 
 17. Avtomatlashtirilgan imtihon tizimi (keyingi o‘rinlarda — AIT) kompyuter jamlanmasi (klaviatura va monitor), markaziy boshqaruv pulti (keyingi o‘rinlarda — MBP), maxsus uskunalar va integratsiyalashgan dasturiy ta’minotdan iborat. 
 18. AIT quyidagi funksional talablarga javob berishi kerak: 
 haydovchilikka nomzodlarni imtihondan o‘tkazish bo‘yicha davlat xizmati ko‘rsatish uchun elektron buyurtma (murojaat)larni qabul qilish tizimining mavjudligi; 
 haydovchilikka nomzodlarning elektron ro‘yxatini shakllantirish, imtihonlarni o‘tkazish muddatlarini belgilash va haydovchilikka nomzodlarni oldindan xabardor qilish tizimining shakllantirilganligi; 
 haydovchilikka nomzodlarni nazariy imtihondan o‘tkazish uchun o‘quv dasturini qamrab olgan elektron (animatsion) test savollari to‘plamining shakllantirilganligi; 
 haydovchilikka nomzodlarni identifikatsiya qilish, nazariy va amaliy imtihonlarni avtomatlashtirilgan holda qabul qilish, imtihon natijalarini inson omilisiz baholash, o‘tkazilgan imtihon natijalari bo‘yicha elektron bayonnomalarni shakllantirish va uzatish tizimlarining mavjudligi; 
 imtihonlar jarayonini DYHXX organlari tomonidan onlayn rejimida nazorat qilish hamda jamoatchilik e’tiboriga videotranslatsiya qilish imkoniyatining mavjudligi; 
 nazariy va amaliy imtihonlarni muvaffaqiyatli topshirgan shaxslarga haydovchilik guvohnomasini olish uchun asos bo‘ladigan maxsus himoyalangan sertifikatlarni shakllantirish, sertifikatlar rekvizitlarini davlat xizmatlari markazi hamda DYHXX organlariga avtomatlashtirilgan holda taqdim etish imkoniyatlarining mavjudligi; 
 amaliy imtihon o‘tkazishda foydalaniladigan avtomatlashtirilgan maxsus transport vositalari dasturi natijalarining avtomatlashtirilgan avtodrom tizimi bilan integratsiya qilinganligi; 
 onlayn to‘lov tizimlari bilan integratsiya qilinganligi; 
 o‘rnatilgan dasturiy ta’minot va ma’lumotlarning himoyalanganligi; 
 imtihonlar jarayonida olingan ma’lumotlarga hamda imtihon natijalariga o‘zgartirish kiritish imkoniyatining cheklanganligi; 
 o‘tkazilgan imtihon natijalari bo‘yicha elektron ma’lumotlar bazasini shakllantirish, saqlash, ularning tahlillariga ko‘ra o‘quv muassasalari reytingini yuritish mexanizmining yaratilganligi; 
 mazkur bandda nazarda tutilgan tizimlarning DYHXX avtomatlashtirilgan Yagona axborot tizimiga integratsiya va nazorat qilinishi uchun imkoniyat yaratilganligi.
 19. AIT murojaat qabul qilingan kundan boshlab yetti ish kuni davomida talabgorlarga xizmat ko‘rsatilishini ta’minlashi lozim.
 1. Mazkur Nizom davlat ta’lim muassasalari va avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatish faoliyat bilan shug‘ullanuvchi boshqa yuridik shaxslarning (keyingi o‘rinlarda o‘quv tashkilotlari deb ataladi) o‘quv guruhlarini ro‘yxatga olish, Davlat yo‘l harakati xavfsizligi xizmati (keyingi o‘rinlarda DYHXX deb ataladi) va uning hududiy bo‘linmalarida avtomototransport vositalari va shahar elektr transporti vositalarini boshqarish huquqini berishga doir imtihonlarni o‘tkazish va milliy haydovchilik guvohnomasini berish tartibini belgilaydi.
 Mazkur Nizomning avtomototransport vositalarini boshqarish huquqini berishga doir imtihonlarni o‘tkazishga taalluqli normalari faqat ushbu turdagi faoliyat bilan shug‘ullanuvchi tadbirkorlik subyektlari — yuridik shaxslar mavjud bo‘lmagan hududlar (Qoraqalpog‘iston Respublikasi, Toshkent shahri va viloyatlar)da amal qiladi.
 2. Barcha avtomototransport vositalari o‘z turi, vazifasi va boshqarish xususiyatlariga ko‘ra “A”, “B”, “C”, “D”, “BE”, “CE” va “DE” toifalarga hamda tramvay va trolleybuslarga bo‘linadi. Ularni boshqarish uchun berilgan haydovchilik guvohnomasining tegishli pozitsiyasida shu toifali transport vositasini boshqarish uchun ruxsat berilgan sana va muddati ko‘rsatiladi.
 3. Haydovchilik guvohnomasining “A”, “B”, “C”, “D”, “BE”, “CE” va “DE” pozitsiyasining tegishli grafalarida ruxsat beruvchi belgi (sana va muddat ko‘rsatilgan) bo‘lgan shaxslar quyidagi avtomototransport vositalarini boshqarish huquqiga ega:
 “A” — mototsikllar va ularga tenglashtirilgan mototransport vositalari;
 “B” — ruxsat etilgan to‘la vazni 3 500 kg dan oshmaydigan yoki haydovchining o‘rindig‘idan tashqari o‘rindiqlar soni sakkiztadan ortiq bo‘lmagan, shuningdek, ular bazasida ishlab chiqarilgan qo‘l bilan boshqariladigan avtotransport vositalari, tirkamasining ruxsat etilgan to‘la vazni 750 kg dan ortiq bo‘lmagan “B” toifadagi avtotransport vositalari, tirkamasining ruxsat etilgan to‘la vazni 750 kg dan ortiq bo‘lgan lekin “B” toifadagi avtotransport vositasining aslahalangan vaznidan ortiq bo‘lmagan va avtotransport vositalari tarkibining ruxsat etilgan to‘la vazni 3 500 kg dan ortiq bo‘lmagan tirkamali “B” toifadagi avtotransport vositalari;
 “C” — ruxsat etilgan to‘la vazni 3 500 kg dan ortiq bo‘lgan avtotransport vositalari, tirkamasining ruxsat etilgan to‘la vazni 750 kg dan ortiq bo‘lmagan “C” toifadagi avtotransport vositalari;
 “D” — yo‘lovchi tashishga mo‘ljallangan, haydovchi o‘rindig‘idan tashqari o‘rindiqlar soni sakkiztadan ortiq bo‘lgan avtotransport vositalari, tirkamasining ruxsat etilgan to‘la vazni 750 kg dan ortiq bo‘lmagan “D” toifadagi avtotransport vositalari;
 “BE” — tirkamasining ruxsat etilgan to‘la vazni 750 kg dan ortiq yoki tirkamasining ruxsat etilgan to‘la vazni aslahalangan avtotransport vositasining vaznidan ortiq bo‘lgan “B” toifadagi avtotransport vositalari, tirkamasining ruxsat etilgan to‘la vazni 750 kg dan ortiq lekin transport vositalari tarkibining ruxsat etilgan to‘la vazni 3 500 kg dan ortiq bo‘lmagan “B” toifadagi avtotransport vositalari;
 “CE” — tirkamasining ruxsat etilgan to‘la vazni 750 kg dan ortiq bo‘lgan “C” toifadagi avtotransport vositalari;
 “DE” — tirkamasining ruxsat etilgan to‘la vazni 750 kg dan ortiq bo‘lgan “D” toifadagi avtotransport vositalari hamda bo‘g‘imli avtobuslar.
 Tramvay haydovchisiga faqat tramvay, trolleybus haydovchisiga faqat trolleybus boshqarishga ruxsat etiladi.
 4. Davlat ta’lim muassasalari avtomototransport vositalari va shahar elektr transporti vositalari haydovchilarini tayyorlash va qayta tayyorlash xizmatlari ko‘rsatish bo‘yicha o‘z faoliyatini boshlangunga qadar O‘zbekiston Respublikasi Ichki ishlar vazirligi Jamoat xavfsizligi departamenti Yo‘l harakati xavfsizligi xizmatining (keyingi o‘rinlarda — YHXX) xulosasini oladi. Davlat ta’lim muassasalari YHXXga yuqori turuvchi tashkilot orqali belgilangan tartibda murojaat qiladi.
 Xulosa chiqarilgunga qadar YHXX qarori asosida, tekshiruv komissiyasi tomonidan haydovchilarni tayyorlash va qayta tayyorlash bilan shug‘ullanuvchi davlat ta’lim muassasasining moddiy-texnika va o‘quv-metodik bazasi har tomonlama ko‘rikdan o‘tkaziladi.
 5. Tekshiruv komissiyasi tarkibiga hududiy yo‘l harakati xavfsizligi boshqarmasi (keyingi o‘rinlarda YHXB deb ataladi), hokimliklar qoshidagi harakat xavfsizligi komissiyasi, Kasb-hunar ta’limi markazi va O‘zbekiston Respublikasi Transport vazirligining hududiy bo‘linmalari vakillari kiradi.
 Komissiya ishiga haydovchilarni tayyorlash va qayta tayyorlash sohasidagi mutaxassislar, shu jumladan davlat ta’lim muassasalari va avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatish faoliyatini amalga oshiruvchi yuridik shaxslar (keyingi o‘rinlarda o‘quv tashkilotlari deb ataladi), shuningdek, tasarrufida davlat ta’lim muassasasi bo‘lgan vazirliklar va idoralar vakillari jalb etilishi mumkin.
 6. Komissiya davlat ta’lim muassasasida haydovchilarni tayyorlash (qayta tayyorlash, malakasini oshirish) faoliyatini amalga oshirish uchun yaratilgan shart-sharoitlarning Avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish hamda avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni o‘tkazish bo‘yicha nodavlat ta’lim xizmatlari ko‘rsatish faoliyatini litsenziyalash tartibi to‘g‘risidagi nizom talablarga muvofiqligini o‘rganib chiqadi.
 Davlat budjeti hisobidan ta’minlangan o‘quv xonalari, o‘quv-mashq avtomobillari va o‘quv dasturlarini nodavlat ta’lim xizmatlari ko‘rsatuvchi yuridik shaxslarga ijaraga va (yoki) subijaraga berish taqiqlanadi.
 7. Davlat ta’lim muassasasining belgilangan talablarga muvofiqligi tekshiruv komissiyasi (5-bandda ko‘rsatilgan) tomonidan o‘rganib chiqilib, yakunlari bo‘yicha uch nusxada dalolatnoma tuziladi.
 Dalolatnoma hududiy YHXB boshlig‘i tomonidan tasdiqlanib, xulosa tayyorlash uchun YHXXga yuboriladi, bir nusxasi hududiy YHXBda va bir nusxasi davlat ta’lim muassasasining o‘zida saqlanadi.
 8. Komissiya tomonidan taqdim etilgan dalolatnoma YHXX tomonidan o‘rganib chiqilib, natijalari bo‘yicha qaror qabul qiladi va ijro uchun hududiy YHXBlarga tegishli ko‘rsatma beradi.
 Davlat ta’lim muassasalarini hududiy YHXBlarda hisobga qo‘yish ta’lim muassasasining nomi, manzili, bank rekvizitlari, ustavni tasdiqlash (ro‘yxatdan o‘tkazish) to‘g‘risida ma’lumot, mahalliy davlat organlarining qarori raqami, tayyorlanadigan haydovchilarning toifalari ko‘rsatilgan holda alohida jurnalda yuritiladi.
 Davlat ta’lim muassasalarini hisobga olish jurnali O‘zbekiston Respublikasi Ichki ishlar vazirligi tomonidan belgilangan tartibda ro‘yxatdan o‘tkaziladi va hududiy YHXBda saqlanadi.
 9. Avtomototransport vositalari va shahar elektr transporti vositalari haydovchilarini tayyorlash va qayta tayyorlash bo‘yicha nodavlat ta’lim xizmatlarini ko‘rsatuvchi yuridik shaxsning o‘quv guruhlari O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi tomonidan tegishli toifadagi avtomototransport vositalari va shahar elektr transporti vositalari haydovchilarini tayyorlash va qayta tayyorlash bo‘yicha ta’lim xizmatlari ko‘rsatish faoliyati uchun berilgan litsenziya asosida YHXBlar tomonidan ro‘yxatga olinadi.
 Belgilangan tartibda avtomototransport vositalari va shahar elektr transporti vositalari haydovchilarini tayyorlash va qayta tayyorlash xizmatlari ko‘rsatish vakolati berilgan davlat ta’lim muassasalari o‘quv guruhlari YHXX ko‘rsatmasiga asosan YHXB tomonidan ro‘yxatga olinadi.
 O‘quv guruhlarini ro‘yxatga olish uchun barcha tegishli hujjatlar faqat Yagona interaktiv davlat xizmatlari portali orqali taqdim etiladi.
 O‘quv guruhlarini ro‘yxatga olish Vazirlar Mahkamasining 2021-yil 4-maydagi 271-son qarori bilan tasdiqlangan Avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatish faoliyatini amalga oshiruvchi yuridik shaxslarning o‘quv guruhlarini ro‘yxatga olish bo‘yicha davlat xizmatlari ko‘rsatishning ma’muriy reglamentida belgilangan tartibda ro‘yxatga olinadi.
 Ro‘yxatga olingan o‘quv guruhlari DYHXX avtomatlashtirilgan Yagona axborot tizimiga kiritiladi. Yagona axborot tizimida haydovchilikka nomzodlarning elektron hisobi (ro‘yxati) yuritiladi.
 10. O‘quv tashkilotlarining rahbarlari haydovchilarni tayyorlash va qayta tayyorlash o‘quv guruhlarini ularda o‘qish boshlanishidan oldin YHXBda ro‘yxatdan o‘tkazishi lozim.
 Taqdim etilayotgan o‘quv guruhi ma’lumotlarida o‘qishning boshlanishi va tugashi muddatlari hamda o‘qitiladigan o‘quvchilar ro‘yxati qayd etiladi.
 11. Avtomototransport vositalari va shahar elektr transporti vositalari haydovchilarini tayyorlash va qayta tayyorlash guruhlaridagi nomzodlar soni 25 kishidan oshmasligi lozim.
 12. Avtomototransport vositalari va shahar elektr transport vositalari haydovchilarini tayyorlash va qayta tayyorlash o‘quv guruhlarining ro‘yxati mashg‘ulotlar boshlanishidan avval hududiy YHXBga taqdim etiladi. O‘quv guruhining ro‘yxati hududiy YHXBning ro‘yxatlash va imtihon olish bo‘linmalari (keyingi o‘rinlarda RvaIOB deb ataladi) tomonidan o‘quv guruhlarini ro‘yxatga olish kitobida qayd etiladi.
 13. Hududiy YHXBda belgilangan tartibda hisobga olingan barcha o‘quv tashkilotlarining o‘quv moddiy-texnika bazasi va faoliyati har yili kamida bir marotaba atroflicha, har bir o‘quv guruhlarining o‘quv jarayoni esa har oyda kamida bir marotaba hududiy YHXBlar tomonidan o‘rganib boriladi. O‘rganish natijalari yuzasidan dalolatnoma tuzilib, ish faoliyatida yo‘l qo‘yilgan kamchiliklarni bartaraf etmasdan kelayotgan Davlat ta’lim muassasasining yuqori turuvchi tashkilotiga taqdimnoma yuboriladi.
 14. O‘quv tashkilotlari tomonidan belgilangan muddatlarda ko‘rsatilgan kamchiliklar bartaraf etilmasa, ushbu o‘quv tashkilotlarining yangi o‘quv guruhlarini hududiy YHXBning RvaIOBlarida ro‘yxatdan o‘tkazish to‘xtatiladi.
 Yangi o‘quv guruhlarini ro‘yxatdan o‘tkazish ko‘rsatmadagi kamchiliklar o‘quv tashkilotlari tomonidan bartaraf etilgandan keyin tiklanadi.
 15. Nodavlat ta’lim xizmatlari faoliyati bilan shug‘ullanuvchi yuridik shaxsning avtomototransport vositalari va shahar elektr transporti vositalari haydovchilarini tayyorlash va qayta tayyorlash bilan bog‘liq yo‘nalishlar bo‘yicha faoliyatida litsenziya shartlari va talablariga litsenziat tomonidan rioya etmaslik holati yuzasidan O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasining Qoraqalpog‘iston Respublikasi va viloyatlardagi hududiy bo‘limlari tegishli hududiy YHXBlar tomonidan xabardor qilinadi. 
 Aniqlangan holatlar yuzasidan YHXX tomonidan qonunchilikda belgilangan tartibda qaror qabul qilinadi.
 16. Hududiy YHXBning RvaIOBlarida avtomototransport vositalari va shahar elektr transporti vositalari haydovchilarini tayyorlash va qayta tayyorlash bilan shug‘ullanuvchi barcha o‘quv tashkilotlari bo‘yicha nazorat-kuzatuv yig‘majildi yuritiladi. Unga o‘quv tashkilotiga avtomototransport vositalari va shahar elektr transporti vositalari haydovchilarini tayyorlash va qayta tayyorlash uchun Davlat inspeksiyasi tomonidan berilgan litsenziyadan nusxa, o‘quv avtomototransport vositalarining ro‘yxati, amaliy mashg‘ulotlar o‘tkaziladigan yo‘nalishlar xaritasining nusxasi va boshqa ma’lumotlar tikib boriladi.
 17. Avtomototransport vositalari va shahar elektr transporti vositalarini boshqarish huquqini beruvchi milliy haydovchilik guvohnomasini olishni istagan shaxslar maxsus ishlab chiqilgan va belgilangan tartibda tasdiqlangan o‘quv reja va dasturlariga muvofiq ta’lim olishlari shart.
 18. Milliy haydovchilik guvohnomasini olish uchun fuqarolar doimiy yashash joyi bo‘yicha ro‘yxatga olingan hududidan qat’i nazar, majburiy xizmatga chaqirilgan harbiy xizmatchilar xizmat joylaridagi hududiy YHXBning RvaIOBlarida imtihonlar topshiradi.
 181. Avtomototransport vositalarini boshqarish huquqini berishga doir imtihonlarni o‘tkazish uchun litsenziyaga ega bo‘lgan tadbirkorlik subyektlari — yuridik shaxslar faoliyat ko‘rsatuvchi hududlarda imtihonlar faqat tadbirkorlik subyektlari — yuridik shaxslar tomonidan o‘tkaziladi. 
 Tadbirkorlik subyektlari — yuridik shaxslar tomonidan imtihonlarni o‘tkazish Avtomototransport vositalarini boshqarish huquqini beruvchi milliy haydovchilik guvohnomasini olish uchun nazariy va amaliy imtihonlarni tadbirkorlik subyektlari — yuridik shaxslar tomonidan o‘tkazish tartibi to‘g‘risidagi nizomda belgilangan tartibda amalga oshiriladi.
 19. Alohida holatlarda (favqulodda holatlar yuz bergan vaqtda, o‘quv tashkilotlari imtihon olish joylaridan uzoq masofada joylashgan hududlarda va hokazo), istisno tariqasida, imtihonlar qabul qilish joyi yoki muddati hududiy YHXB rahbariyati tomonidan ko‘rib chiqilishi mumkin.
 20. “A”, “B”, “C” va “D” toifalaridagi avtomototransport vositalarini va tramvay, trolleybuslarni boshqarish huquqini beruvchi milliy haydovchilik guvohnomalari hududiy YHXBning RvaIOBlarida nazariy va amaliy imtihonlarni topshirgan shaxslarga beriladi.
 Tramvay va trolleybus haydovchiligiga o‘qiyotgan shaxslardan amaliy imtihonlar olishda hududiy YHXBning RvaIOBlari xodimi qatnashishi shart.
 Tramvay yoki trolleybusni boshqarish huquqini olish uchun o‘qish istagida bo‘lgan, ammo doimiy yashash joyi bo‘yicha ro‘yxatda turgan hududida bunday o‘quv tashkiloti mavjud bo‘lmagan hamda boshqa hududda joylashgan o‘quv tashkilotida vaqtincha turgan joyi bo‘yicha ro‘yxatda turgan holda shahar elektr transportini boshqarish huquqini olish uchun ta’lim olgan shaxslarga tegishli toifadagi milliy haydovchilik guvohnomasini rasmiylashtirishda o‘quv tashkiloti joylashgan hududiy YHXBning RvaIOB xodimi ishtirokida rasmiylashtirilgan amaliy imtihon natijalari asos qilib olinadi.
 21. “B” va (yoki) “D” toifali avtotransport vositalarini boshqarish huquqiga ega bo‘lgan shaxslardan “C” toifadagi avtotransport vositalari haydovchilarini qayta tayyorlashda, “B” va (yoki) “C” toifali avtotransport vositalarini boshqarish huquqiga ega bo‘lgan shaxslardan “D” toifadagi avtotransport vositalari haydovchilarini qayta tayyorlashda nazariy va amaliy imtihonlar topshiriladi. “BE”, “CE” va “DE” toifalardagi avtotransport vositalari haydovchilarini qayta tayyorlashda faqat amaliy imtihonlar topshiriladi.
 Shaxs, agar avtotransport vositasini kamida uch yil mobaynida boshqargan bo‘lsa, “D” toifasiga qayta tayyorlashga va imtihonlar topshirishga qo‘yiladi.
 22. Amaliy imtihonlarda qaysi toifadagi avtomototransport vositasini boshqarish huquqini berish uchun olinayotgan bo‘lsa, topshiruvchining faqat shu toifadagi avtomototransport vositasini boshqarish bo‘yicha malakasi tekshiriladi.
 23. Amaliy imtihonlar o‘quv tashkiloti tomonidan taqdim etilgan tegishli toifadagi boshqarishni o‘rgatish avtomototransport vositasida olinadi. Bunda “D” toifadagi avtotransport vositasini boshqarish bo‘yicha milliy haydovchilik guvohnomasini olish uchun imtihonlar haydovchi o‘rindig‘idan tashqari o‘rindiqlar soni 16 tadan ortiq bo‘lgan boshqarishni o‘rgatish avtobusida o‘tkaziladi.
 Amaliy imtihon olinadigan transport vositalarining texnik holati hududiy YHXBning imtihon oluvchi xodimi tomonidan ko‘zdan kechirilib, belgilangan talabga javob berishi tekshirilishi kerak.
 24. Oliy ta’lim muassasalari va kasb-hunar kollejlarini avtotransport vositalari haydovchilarini tayyorlash bo‘yicha tasdiqlangan yagona o‘quv dasturiga kiritilgan fanlar to‘liq o‘zlashtirilishini taqozo etgan ixtisosliklar bo‘yicha tugatgan hamda transport vositalarini amaliy boshqarish darslarini o‘zlashtirgan shaxslarga (mazkur ta’lim muassasalarining talaba, o‘quvchi yoki kursantlar sirasidan bo‘lgan taqdirda) “B” yoki “B” va “C” toifadagi avtotransport vositalarini boshqarish huquqini beruvchi milliy haydovchilik guvohnomasini olish uchun imtihonlarni topshirishga ruxsat etiladi.
 25. O‘quv muddati yakunida “A” toifadagi mototransport vositasini boshqarish huquqiga ega bo‘lish uchun 16 yoshga; “B” va (yoki) “C” toifadagi avtotransport vositalarini boshqarish huquqiga ega bo‘lish uchun 18 yoshga; “D” toifadagi avtotransport vositalarini, tramvay va trolleybuslarni boshqarish huquqiga ega bo‘lish uchun 21 yoshga to‘lgan shaxslarga imtihonlar topshirishga ruxsat etiladi.
 Ushbu Nizomning 54-bandida ko‘rsatilgan holat bundan mustasno. 
 26. Maxsus tovushli va yorug‘lik ishoralari bilan jihozlangan yoki xavfli yuklarni tashiydigan avtotransport vositalarini boshqarish uchun oxirgi uch yil, shuningdek, shahar, shahar atrofidagi, shaharlararo va xalqaro yo‘nalishda qatnaydigan avtobuslarni va mikroavtobuslarni boshqarish uchun oxirgi besh yil mobaynida tegishli toifadagi avtotransport vositalarida haydovchi bo‘lib ishlagan shaxslarga ruxsat etiladi.
 Tijorat asosida yo‘lovchilarga avtotransport xizmati ko‘rsatish uchun yengil avtomobillarni boshqarishga ruxsat avtotransport vositalarini oxirgi uch yil mobaynida boshqargan shaxslarga beriladi. Haydovchilik faoliyati muddatini belgilashda mehnat daftarchasidan ko‘chirma, avtotransport vositasi ro‘yxatdan o‘tkazilganligi haqidagi guvohnoma, ijara shartnomasi yoki ishonchnoma asos bo‘ladi.
 27. “C” yoki “D” toifalariga oid avtotransport vositalarini boshqarish uchun ayollarga yuk avtomobillarini yoki avtobuslarni boshqarish O‘zbekiston Respublikasi Bandlik va mehnat munosabatlari vazirligi hamda O‘zbekiston Kasaba uyushmalari Federatsiyasi Kengashi tomonidan belgilangan muayyan cheklashlar (avtomobillarning yuk ko‘tarishi 2,5 t dan, avtobusda yo‘lovchilarning soni 14 kishidan oshmasligi kerak) asosida ruxsat etiladi.
 28. “BE”, “CE” va “DE” toifalaridagi avtotransport vositalari tarkiblarini boshqarish huquqi oxirgi o‘n ikki oy mobaynida tegishli toifalardagi avtotransport vositalarini boshqarish bo‘yicha haydovchilik stajiga ega bo‘lgan va o‘quv tashkilotida qayta tayyorgarlikdan o‘tgan hamda amaliy imtihonlarni muvaffaqiyatli topshirgan shaxslarga beriladi.
 “DE” toifasidagi avtotransport vositalari tarkibini boshqarish huquqini olish uchun “D” toifasiga ega bo‘lgan haydovchilardan amaliy imtihonlar bo‘g‘imli avtobuslarda olinadi.
 29. “D” toifadagi avtotransport vositasini boshqarish huquqi kamida uch yil mobaynida “B” yoki “C” toifasidagi avtotransport vositalarini boshqarish bo‘yicha haydovchilik stajiga ega bo‘lgan, o‘quv tashkilotida qayta tayyorgarlikdan o‘tgan hamda nazariy va amaliy imtihonlarni muvaffaqiyatli topshirgan shaxslarga beriladi.
 30. Tijorat asosida yo‘lovchilar tashish bo‘yicha avtotransport xizmatlari ko‘rsatadigan, haydovchining o‘rindig‘idan tashqari to‘rttadan ortiq o‘rindiqlarga ega bo‘lgan, biroq “D” toifasiga tegishli bo‘lmagan yengil avtomobillarni boshqarishga kamida besh yil mobaynida tegishli toifadagi avtotransport vositalarini boshqargan haydovchilarga ruxsat etiladi.
 31. Har qanday avtomototransport vositalarini boshqarish huquqini beruvchi haydovchilik guvohnomasi bo‘lgan shaxslar, o‘n ikki oydan ko‘p vaqt avtomototransport vositasini boshqarmagan bo‘lsalar, ish beruvchi tomonidan ular nazariy va amaliy imtihonlarni topshirish uchun yuboriladi. Imtihonlarni ijobiy topshirgan shaxslar tashkilotlarda kamida 30 soatlik amaliy boshqarish bo‘yicha ko‘nikma (stajirovka)dan o‘tganidan keyin, ularga avtomototransport vositalarini mustaqil boshqarishiga ruxsat etiladi.
 32. Agar tramvay yoki trolleybus haydovchilari o‘n ikki oydan ko‘p vaqt shu toifadagi transport vositalarida haydovchi sifatida ishlamagan bo‘lsalar, hududiy YHXBning RvaIOBlarida nazariy imtihonlar, tashkilot attestatsiya komissiyasi tomonidan ularning kasbiy bilimi va boshqarish tajribasi tekshirilib, amaliy imtihonlar olingandan so‘ng, belgilangan yo‘nalishlarda 70 — 140 soat) amaliy boshqarish bo‘yicha ko‘nikma (stajirovka)dan o‘tganlaridan keyingina tramvay yoki trolleybusni mustaqil boshqarishlariga ruxsat etiladi.
 33. Avtomobil transportida shahar, shahar atrofi, shaharlararo, xalqaro yo‘nalishlarda yo‘lovchilar tashish faoliyatini amalga oshirish istagini bildirgan haydovchilar yuridik shaxslarda belgilangan muddat va yo‘nalishlarda (“D” toifadagi avtotransport vositalarida haydovchilik tajribasiga ega bo‘lgan haydovchilar uchun — 60 soat, haydovchilik tajribasiga ega bo‘lmagan haydovchilar uchun — 224 soat) amaliy boshqarish bo‘yicha ko‘nikma (stajirovka)dan o‘tganlaridan keyingina tegishli toifadagi avtomobillarni mustaqil boshqarishlariga ruxsat etiladi.
 34. Barcha avtomototransport vositalarining haydovchilari O‘zbekiston Respublikasi Sog‘liqni saqlash vazirligi tomonidan belgilangan muddatda, tijorat asosida yo‘lovchilarga xizmat ko‘rsatish bilan shug‘ullanuvchi haydovchilar esa bir yilda bir marta majburiy ravishda tibbiy ko‘rikdan o‘tishlari shart.
 35. Agar DYHXX organlari yoki avtotransport tashkilotlaridagi mansabdor shaxslarda haydovchining sog‘lig‘iga nisbatan shubha tug‘ilgan bo‘lsa, unga belgilangan mudd